Ikhansili YakoBulawayo Yakhela Abantu Izindlu
Ikhansili le yakhe izindlu phose amakhulu amabili-197 eziqhubele kwabakade behlala endaweni ezingekho emthethweni emizini egoqela eyeKillarney, Richmond, leminye.
BULAWAYO — Ikhansili yakoBulawayo isiyakhe izindlu phose amakhulu amabili - 197 eziqhubele kulabo akade behlala endaweni ezingekho emthethweni – ama Informal Settlements emizini yeKillarney, Richmond, Ngozi Mine kanye le Trenance izama ukuqeda udubo lwabantu abahlezi bengela sithunzi kuyingxenye yokunanza ilanga leWorld Habitat Day lona ebelithakazelelwa emhlabeni wonke jikelele ngenyanga edluleyo. Idolobho lakoBulawayo lithi lilemuli ezingaphezu kwamakhulu ayisikhombisa – 700 ezihlala kulezindawo ezingafanelanga inye imuli ilamalunga ayisithupha kungakho lezizindlu esezakhiwe ziyingcosana nje. Izindlu lezi ezintsha zilamakamelo amabili inye besezisiba lesambuzi saphandle iblair toilet ngandlu ngandlu. Lanxa ilanga le World Habitat Day lananzwa ekuqaleni kwenyanga kaMfumfu, umeya wedolobho lakoBulawayo uKhansila Martin Moyo, uthi bakubone kufanele ukuthi balithakazelele lapho benika lezizindlu kulabo akade behlala endaweni ezingekho emthethweni. Uthi kuyisifiso sekhansili ukuthi wonke umuntu ahlale endaweni eziqondileyo, indingeko zonke ezifana lamanzi, izambuzi, amakiliniki kanye lezikolo zigcwaliseke. Wengeze esithi bayananzelela ukuthi lokhu abakwenzileyo yingcosana nje ngoba besesebanengi abantu abadinga ukuhlaliswa kutsha kodwa udubo ngolokuthi liya lisengezeka inani labantu abahlala ku ma informal settlements lalapho bezama ukubaphungula. UMnumzana Joel Ntini, okhangela amalungelo oluntu uthi kuyakhwabitheka ukuthi ikhansili yenze imizamo yokuhlalisa lababantu kutsha ngoba inengi lilokhu laswela indawo yokuhlala eqondileyo ngemva kokubhidlizwa kwezindlu ngohlelo lwe Operation Murambatsvina ngomnyaka ka 2005. Uthi ukubhidlizwa kwezindlu kumele kungenziwa abantu bengatholelwanga ezinye indawo zokuhlala ngoba lokhu kuyikuhlukuluza abantu kanye lemuli zabo. UNkosikazi Tryphine Sibanda ungomunye wabahlala eNgozi Mine. Uthi kuyajabulisa ukubona abanye babo bethola izindlu ngoba labo bakuluhlu lwalabo abamelele izindlu. Uthi kade bathenjiswa yikhansili kanye lezinye inhlanganiso ezizimele zodwa kodwa bese belahlekelwe lithemba. Wengeze esithi kumele ikhansili isebenze gadalala ngoba impilo abayiphilayo ayimfanelanga umuntu njalo iphatha kubi abantwababo ababandlululwayo lalapho bezama ukuya ezikolo labanye. Ikhansili iyakhe lesikolo kulindawo esesiqalile ukusebenza lanxa singakatholi imvumo yokuqhuba imihloliso. Umkhosi lo wokuqhuba lezizindlu uphathwe ngaphansi kwendikimba ethi ‘Voices From the Slums’. Ngaphandle kwemuli lezi ezingahlalanga kuhle, ikhansili ilabantu abangapheze kwekhulu lenkulungwane abamelele ukuthola izindlu zokuhlala.